
ABBOZZ TA’ RIŻOLUZZJONI LEĠIŻLATTIVA TAL-PARLAMENT EWROPEW
dwar il-proposta għal deċiżjoni tal-Kunsill dwar il-konklużjoni, f’isem l-Unjoni Ewropea, tal-Protokoll ta’ Implimentazzjoni (2025-2030) għall-Ftehim ta’ Sħubija dwar is-Sajd Sostenibbli bejn l-Unjoni Ewropea, minn naħa waħda, u l-Gvern ta’ Greenland u l-Gvern tad-Danimarka, min-naħa l-oħra
(COM(2024)0479 – C10 0227/2024 – 2024/0263(NLE))
(Approvazzjoni)
Il-Parlament Ewropew,
–	wara li kkunsidra l-abbozz ta’ deċiżjoni tal-Kunsill (14652/2024), 
–	wara li kkunsidra l-abbozz ta’ protokoll ta’ Implimentazzjoni (2025-2030) għall-Ftehim ta’ Sħubija dwar is-Sajd Sostenibbli bejn l-Unjoni Ewropea, minn naħa waħda, u l-Gvern ta’ Greenland u l-Gvern tad-Danimarka, min-naħa l-oħra (2025-2030) (14781/24), 
–	wara li kkunsidra t-talba għal approvazzjoni preżentata mill-Kunsill b’konformità mal-Artikolu 43(2) u l-Artikolu 218(6), it-tieni subparagrafu, il-punt (a)(v) tat-Trattat dwar il-Funzjonament tal-Unjoni Ewropea (C10‑0227/2024),
–	wara li kkunsidra l-valutazzjoni baġitarja tal-Kumitat għall-Baġits,
–	wara li kkunsidra r-riżoluzzjoni mhux leġiżlattiva tiegħu ta’ …[footnoteRef:1] dwar l-abbozz ta’ deċiżjoni,  [1:  Testi adottati ta’ dik id-data, P10_TA(0000)0000.] 

–	wara li kkunsidra l-Artikolu 107(1) u (4) u l-Artikolu 117(7) tar-Regoli ta’ Proċedura tiegħu,
–	wara li kkunsidra r-rakkomandazzjoni tal-Kumitat għas-Sajd (A10‑0000/2025),
1.	Jagħti l-approvazzjoni tiegħu għall-konklużjoni tal-ftehim;
2.	Jagħti istruzzjonijiet lill-President tiegħu biex tgħaddi l-pożizzjoni tal-Parlament lill-Kunsill u lill-Kummissjoni, kif ukoll lill-gvernijiet u lill-parlamenti tal-Istati Membri, minn naħa waħda, u lill-gvernijiet u lill-parlamenti ta’ Greenland u tad-Danimarka, min-naħa l-oħra.

Fi tmiem l-2024, Greenland u l-Unjoni Ewropea ffirmaw Protokoll ta’ Implimentazzjoni ġdid għall-Ftehim ta’ Sħubija dwar is-Sajd Sostenibbli (SFPA) (2025-2030). Huwa ftehim imħallat li jippermetti lill-bastimenti tal-UE jistadu għal speċijiet bħall-bakkaljaw, il-ħalibatt ta’ Greenland, ir-redfish jew il-gamblu tat-Tramuntana. Min-naħa tagħha, l-Unjoni tagħti kontribuzzjoni finanzjarja ta’ EUR 17 296 857 fis-sena, li minnhom EUR 14 096 857 huma drittijiet ta’ aċċess u EUR 3 200 000 huma ddedikati għall-appoġġ u għall-implimentazzjoni tal-politika tas-sajd ta’ Greenland, minbarra t-tariffi mħallsa mis-sidien tal-bastimenti. F’dawn l-aħħar snin, il-Ftehim dwar is-Sajd ippermetta lil madwar għaxar bastimenti tal-Unjoni joperaw fl-ilmijiet tat-territorju awtonomu. Il-Protokoll il-ġdid jagħti dettalji dwar ir-regoli u d-dispożizzjonijiet li jirregolaw tali aċċess.

Is-sajd fi Greenland

Is-sajd huwa settur ta’ attività fundamentali għal Greenland f’termini soċjoekonomiċi u kulturali. Dan jirrappreżenta 15 % tal-impjiegi u aktar minn 90 % tal-esportazzjonijiet tal-pajjiż. Is-sajd kostali jikkonsisti prinċipalment minn dgħajjes żgħar (dinghies). Huwa jsostni l-ekonomija u joħloq impjiegi lokali. Ħafna komunitajiet remoti tal-Inuit jiddependu mis-sajd għall-għajxien. It-territorju għandu wkoll flotta tas-sajd lil hinn mill-kosta żviluppata u għandu fis-seħħ ftehimiet tas-sajd li jippermettu lill-bastimenti barranin jistadu fiż-żona tas-sajd lil hinn mill-kosta. Is-sajd fi Greenland huwa affettwat mill-effetti tat-tibdil fil-klima fuq l-ambjent tal-baħar Artiku vulnerabbli, inklużi b’mod partikolari l-impatti fuq l-ispeċijiet mistada. Greenland għandha miżuri fis-seħħ sabiex tillimita l-impatt tas-sajd fuq l-ambjent tal-baħar: projbizzjoni fuq l-iskartar, pjan ta’ ġestjoni għal qabdiet aċċessorji, eċċ.

Protokoll ta’ Implimentazzjoni ġdid għall-Ftehim ta’ Sħubija dwar is-Sajd Sostenibbli

Il-Protokoll il-ġdid iffirmat japplika għal sitt snin, li jagħti stabbiltà u viżibbiltà lill-partijiet ikkonċernati. Dan jipprevedi dispożizzjonijiet li jipprovdu qafas għall-aċċess għall-ilmijiet mill-bastimenti Ewropej u għall-kooperazzjoni ma’ Greenland: opportunitajiet tas-sajd, qabdiet inċidentali, kooperazzjoni xjentifika, monitoraġġ, kontroll, sorveljanza, żoni tas-sajd, osservaturi, eċċ.

Il-partikolarità tal-Ftehim hija li l-qabdiet huma rregolati permezz ta’ opportunitajiet tas-sajd iffissati kull sena. Ir-rapporteur tinsab imħassba mill-fatt li, għal diversi speċijiet fil-mira, il-qabdiet totali permissibbli jaqbżu l-limiti stabbiliti mill-pariri xjentifiċi, skont l-evalwazzjoni ex post. Dawn is-sitwazzjonijiet ta’ sajd eċċessiv ippruvat, jew inċertezzi marbuta ma’ nuqqas ta’ data, jheddu l-popolazzjonijiet tal-ħut u s-sostenibbiltà tas-sajd, bħal fil-każ tal-gamblu tat-Tramuntana tal-Lvant. Għalhekk, għadd ta’ opportunitajiet indikattivi tas-sajd tnaqqsu. It-tieni punt li għalih tiġbed l-attenzjoni huwa marbut mal-ħtieġa għal data addizzjonali dwar l-ispeċijiet fil-mira u l-ekosistemi tal-baħar.

L-ipprogrammar tal-appoġġ settorjali se jiġi adottat fi żmien tliet xhur mill-implimentazzjoni tal-Protokoll. L-appoġġ settorjali allokat f’dawn l-aħħar snin għamilha possibbli li jiġu appoġġjati r-riċerka u l-evalwazzjonijiet xjentifiċi, l-amministrazzjoni tas-sajd ta’ Greenland, il-kontroll, iżda wkoll is-sajd kostali fuq skala żgħira. L-evalwazzjoni tal-aħħar Protokoll tagħti valutazzjoni pożittiva.

Konklużjonjiet u rakkomandazzjonijiet 

Ir-rapporteur tfakkar fl-importanza tal-Ftehim ta’ Sħubija dwar is-Sajd Sotenibbli u r-relazzjonijiet fil-qasam tas-sajd bejn Greenland u l-Unjoni, fil-kuntest tat-tensjonijiet diplomatiċi attwali mal-Istati Uniti u l-kriżi klimatika fl-Artiku. Permezz tal-appoġġ settorjali tiegħu, il-Ftehim dwar is-Sajd joffri appoġġ milqugħ tajjeb mill-awtoritajiet u minn bosta atturi tas-soċjetà ċivili fi Greenland. Iż-żieda fil-kontribuzzjoni finanzjarja mogħtija mill-Unjoni, fl-ammont tal-appoġġ settorjali u fit-tariffi mħallsa mis-sidien tal-bastimenti hija pożittiva.

Ir-rapporteur tistieden lill-Unjoni tipprovdi appoġġ akbar lill-komunitajiet tas-sajd kostali, filwaqt li tirrispetta d-drittijiet tal-popli indiġeni u l-Linji Gwida tal-FAO dwar is-sajd artiġjanali. Jaqbel li dawn, kif ukoll l-NGOs, ikunu assoċjati wkoll mal-Ftehim. L-appoġġ tal-Unjoni f’termini ta’ kontroll, tal-ġlieda kontra s-sajd IUU, tal-ġbir tad-data u tar-riċerka xjentifika huwa pożittiv ukoll.

Ir-rapporteur tenfasizza l-isfidi ambjentali tal-Ftehim. Huwa essenzjali, kif diġà talab il-Parlament fl-2021, li jitkomplew l-isforzi dwar il-ġbir tad-data u l-ġlieda kontra s-sajd eċċessiv, skont il-pariri xjentifiċi għall-istabbiliment tal-qabdiet totali permissibbli fi Greenland u l-allokazzjoni tal-opportunitajiet tas-sajd annwali lill-Unjoni. L-Unjoni, anke jekk tistad kwantitajiet iżgħar, trid issegwi l-prinċipju ta’ prekawzjoni. Id-definizzjoni ta’ eċċess hija dubjuża f’xi każijiet. Is-sajd mill-bastimenti tal-Unjoni għandu wkoll impatt fuq l-ekosistemi ta’ qiegħ il-baħar u l-enfasi għandha tkun fuq l-identifikazzjoni u l-protezzjoni tal-ekosistemi tal-baħar vulnerabbli, bl-appoġġ tas-settur.

Fl-aħħar nett, ir-rapporteur titlob li dan il-Ftehim dwar is-Sajd jitqiegħed fil-kuntest tal-governanza reġjonali tas-sajd. Bħala riżultat tal-iskambji tal-kwoti, ir-relazzjonijiet ta’ wara l-Brexit mal-pajjiżi kostali, fosthom in-Norveġja, huma marbuta mill-qrib mal-Ftehim. L-Unjoni u Greenland jeħtiġilhom isaħħu l-kooperazzjoni u t-trasparenza fi ħdan l-RFMO u l-ftehimiet bejn l-Istati kostali. B’mod aktar ġenerali, jeħtieġ li l-Unjoni tkompli tipproteġi l-ispeċijiet u l-ambjent tal-baħar fl-Artiku.

Il-lista ta’ hawn fuq hija mfassla taħt ir-responsabbiltà esklużiva tar-rapporteur.
Meta persuni fiżiċi jkunu identifikati fil-lista b’isimhom, bil-funzjoni tagħhom jew bit-tnejn li huma, ir-rapporteur tiddikjara li ppreżentat lill-persuni fiżiċi kkonċernati l-Avviż tal-Parlament Ewropew Nru 484 dwar il-Protezzjoni tad-Data (https://www.europarl.europa.eu/data-protect/index.do), li jistabbilixxi l-kundizzjonijiet applikabbli għall-ipproċessar tad-data personali tagħhom u d-drittijiet marbuta ma’ dak l-ipproċessar.

